Broj: 711-I-698-M-97/22-02-17

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Marka Gale, direktora trgovačkog društva Gračac vodovod i odvodnja d.o.o. i direktora trgovačkog društva Gračac čistoća d.o.o.,** za davanjem mišljenja Povjerenstva, na 160. sjednici, održanoj 17. veljače 2022., daje sljedeće:

**MIŠLJENJE**

1. **Sukladno članku 18. stavku 1. ZSSI/21-a, obveznik Marko Gale, direktor trgovačkih društava Gračac vodovod i odvodnja d.o.o.** **i Gračac čistoća d.o.o., oba u vlasništvu Općine Gračac, ne smije istodobno u njima obavljati funkciju direktora.**
2. **Na temelju članka 8. stavka 1. ZSSI/21-a upućuje se obveznika da razriješi situaciju zakonske povrede iz točke I. izreke.**

Obrazloženje

Zahtjev za davanjem mišljenja Povjerenstva podnio je Marko Gale, direktor trgovačkog društva Gračac vodovod i odvodnja d.o.o. te direktor trgovačkog društva Gračac čistoća d.o.o. U knjigama ulazne pošte Povjerenstva zahtjev je zaprimljen 16. veljače 2022. pod poslovnim brojem 711-U-2938-M-97/22-01-3, povodom kojeg se vodi predmet broj M-97/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u podatke sudskog registra Trgovačkog suda Zadru, utvrđeno je da je Općina Gračac jedini osnivač navedenih trgovačkih društava, u kojima dužnost direktora obnaša Marko Gale, stoga je i Marko Gale povodom obnašanja dužnosti Gračac vodovod i odvodnja d.o.o. te direktora trgovačkog društva Gračac čistoća d.o.o., koja su u 100%-om vlasništvu Općine Gračac, dužan pridržavati se odredbi ZSSI-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da obnaša dužnost direktora trgovačkog društva Gračac vodovod i odvodnja d.o.o. u punom radnom vremenu temeljem ugovora o radu, te da u trgovačkom društvu Gračac čistoća d.o.o. također obnaša dužnost direktora, ali temeljem ugovora o djelu.

Obveznik traži mišljenje Povjerenstva može li istodobno primati plaću, odnosno naknadu za obnašanje navedenih dužnosti.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Iz zahtjeva za mišljenjem proizlazi da Marko Gale obnaša dužnost direktora u dva trgovačka društva, Gračac vodovod i odvodnja d.o.o. te Gračac čistoća d.o.o.,kojima je osnivač Općina Gračac,te je povodom obnašanja bilo koje od navedenih dužnosti obveznik u smislu odredbi ZSSI/21-a.

Zabrana obavljanja funkcije direktora (člana uprave) trgovačkog društva propisana je beziznimno, bez obzira tko je osnivač trgovačkog društva, kao i obavlja li se ova funkcija u radnom odnosu ili temeljem ugovora o djelu, slijedom čega Marko Gale ne smije istodobno biti direktor trgovačkog društva Gračac vodovod i odvodnja d.o.o. i trgovačkog društva Gračac čistoća d.o.o.

Ukazuje se obvezniku da je na temelju članka 8. stavka 1. ZSSI/21-a dužan razriješiti situaciju istodobnog obnašanja dviju funkcija direktora trgovačkih društava te da je dužan dostaviti Povjerenstvu podatke u kojem je trgovačkom društvu nastavio obavljati funkciju, kako bi se podaci o tome unijeli u Registar obveznika koji ustrojava i vodi Povjerenstvo.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku, putem mail adrese
2. Objava na internetskoj stranici Povjerenstva
3. Pismohrana